Perekond  10. veebruaril 1886 abiellus Friedrich Ederberg oma täditütre Julie Wilhelmine (Helmi) Elensiga (1861-1897), kes sai tuntuks  luuletajana. Abielust sündis viis last, kuid varsti pärast viimase lapse sündi suri Helmi 36aastaselt ja maeti Kaarma surnuaeda.  Kõigest viis kuud pidas Friedrich lesepõlve ja 7. augustil 1897 astus ta altari ette gümnaasiumiaegse korteriperemehe Karl Thomsoni tütre Lydiaga (1878-1951). Laulatajaks oli pruudi vend Konstantin Thomson. Sellest abielust sündis poeg Bruno Ederma (1900-1976), kes teenis hiljem kogudusi Lääne-Nigulas, Rakveres, Kundas ja Ameerika mandril.  Esimesest abielust sündinud  poeg Hermann Johannes Ederma (1893-1978) teenis Hargla, Koeru ja hiljem Szarejki kogudust Ida-Preisimaal.